E. Bauer, poslankyňa: (2003-10-30):
Národná rada Slovenskej republiky uznesením č. 461 zo 17. septembra pridelila vládny návrh zákona, ktorým sa mení a dopĺňa zákon č. 312 o štátnej službe a o zmene a doplnení niektorých zákonov v znení neskorších predpisov a o zmene a doplnení zákonov, na prerokovanie týmto výborom: ústavnoprávnemu výboru, Výboru Národnej rady pre verejnú správu, výboru pre financie, rozpočet a menu, Výboru Národnej rady pre sociálne veci a bývanie. Výbory prerokovali predmetný návrh zákona v lehote určenej uznesením Národnej rady Slovenskej republiky. Poslanci Národnej rady, ktorí nie sú členmi výborov, ktorým bol vládny návrh zákona pridelený, neoznámili v určenej lehote gestorskému výboru žiadne stanovisko k predmetnému návrhu zákona podľa § 75 ods. 2 zákona o rokovacom poriadku. Vládny návrh zákona odporučili schváliť ústavnoprávny výbor uznesením č. 258, Výbor Národnej rady pre financie, rozpočet a menu uznesením č. 191, Výbor Národnej rady pre verejnú správu uznesením č. 105 a Výbor Národnej rady pre sociálne veci a bývanie. Výbory Národnej rady, ktoré vládny návrh zákona prerokovali, prijali pozmeňujúce a doplňujúce návrhy, ktoré sú v časti IV spoločnej správy. Gestorský výbor na základe stanovísk výborov k vládnemu návrhu zákona, ktorým sa mení a dopĺňa zákon č. 312 o štátnej službe a o zmene a doplnení niektorých zákonov v znení neskorších predpisov a o zmene a doplnení niektorých zákonov, v ich uzneseniach uvedených pod bodom III tejto spoločnej správy a v stanoviskách poslancov gestorského výboru vyplývajúcich v rozprave k tomuto návrhu zákona v súlade s § 75 ods. 4 a § 83 zákona Národnej rady o rokovacom poriadku v znení neskorších predpisov odporúča Národnej rade tento návrh zákona schváliť. Gestorský odporúča hlasovať takto – vzhľadom na to, že predpokladám, že niektoré body budú vyňaté zo spoločného hlasovania, dovoľte, aby som vás oboznámila s tým, že gestorský výbor navrhuje schváliť a hlasovať o bodoch 1, 2, 4, 5, 7, 8, 9 až 16, 17 až 25, 26, 28, 29 až 36, 38, 39, 41 až 52, 54, 55, 57 až 70, uvedených v časti IV spoločnej správy, hlasovať spoločne. O bodoch 6, 18, 27, 37, 40, 53, 56, uvedených v IV. časti tejto správy, hlasovať spoločne s návrhom gestorského výboru neschváliť ich. Chcem vás požiadať o opravu v bode spoločnej správy 17. Omylom sa tam dostalo slovo „jazyk“. Toto slovo je v tomto bode nadbytočné. Ďakujem. Toľko som chcela uviesť zo spoločnej správy. Môžete otvoriť rozpravu. Z. Martináková, podpredsedníčka NR SR: Ďakujem, pani spravodajkyňa. Otváram rozpravu k zákonu o štátnej službe. Písomne nemám žiadnu prihlášku. Predpokladám, dámy a páni, že tí, ktorí sa prihlásili na svetelnej tabuli, že sa prihlásili do rozpravy, pretože je tam iné označenie. Tak nemá nikto procedurálny návrh? Pani poslankyňa Navrátilová má procedurálny návrh? Tak, pani poslankyňa Navrátilová, prosím, s procedurálnym návrhom. Nie? (Reakcia z pléna.) Ďakujem. Pani poslankyňa Navrátilová tiež vystúpi v rozprave. Uzatváram možnosť hlásiť sa do rozpravy. Pani poslankyňa Navrátilová. Ľ. Navrátilová, poslankyňa: Ďakujem za slovo. Vážená pani predsedajúca, predkladám pozmeňujúce návrhy skupiny poslancov, ktoré sa týkajú týchto paragrafov. V § 10 ods. 11 písm. a) sa slovo „požadované“ nahrádza slovom „uspokojivé“. V § 24b ods. 2 písm. d) znie: „d) v posledných dvoch hodnotených obdobiach dosiahol veľmi dobré výsledky pri vykonávaní štátnej služby, ak tento zákon neustanovuje inak“. Po tretie. V § 31 ods. 1 písm. b) sa slovo „požadované“ nahrádza slovom „uspokojivé“. V § 40 ods. 2 písm. a) sa slovo „požadované“ nahrádza slovom „uspokojivé“. V § 40 ods. 3 sa v prvej vete a druhej vete slová „požadované“ nahrádzajú slovom „uspokojivé“. Po šieste. V § 48 odsek 5 znie: „(5) Záver služobného hodnotenia pozostáva zo slovného vyjadrenia a) „vykazuje veľmi dobré výsledky pri vykonávaní štátnej služby“, b) „vykazuje uspokojivé výsledky pri vykonávaní štátnej služby“ alebo c) „nevykazuje uspokojivé výsledky pri vykonávaní štátnej služby“.“ Po siedme. V § 48 ods. 6 sa slovo „požadované“ nahrádza slovom „uspokojivé“. V § 78 ods. 4 sa slovo „mimoriadne“ nahrádza slovom „veľmi dobré“. Po deviate. V § 82 ods. 3 znie: „Platová tarifa podľa odseku 2 na základe záverov služobného hodnotenia podľa § 48 ods. 5 písm. a) a b) sa zvýši o 1 %.“ Po desiate. V § 82 ods. 5 sa v prvej a druhej vete slová „až o 3 %“ nahrádzajú slovami „o 1 %“. Po jedenáste. V § 85a odsek 3 znie: „(3) Štátnemu zamestnancovi podľa odseku 2 sa osobitný príplatok zníži o polovicu, ak v služobnom hodnotení vykázal uspokojivé výsledky pri vykonávaní štátnej služby. Ak v služobnom hodnotení nevykázal uspokojivé výsledky pri vykonávaní štátnej služby, osobitný príplatok sa mu odníme až do ďalšieho služobného hodnotenia.“ Odôvodnenie tohto návrhu: Navrhuje sa úprava záverov služobného hodnotenia a v nadväznosti na to aj zvyšovanie tarifného platu. Zodpovedajúco k úprave zvyšovania platovej tarify u štátnych zamestnancov nadväzujúcej na služobné hodnotenia sa upravuje aj výška percentuálneho zvýšenia platovej tarify u predstavených v politickej funkcii a odborníkov plniacich úlohy pre člena vlády. Druhý pozmeňujúci návrh, ktorý predkladám: Po prvé. § 26 sa dopĺňa odsekom 6, ktorý znie: „(6) Uchádzač, ktorý vykonával činnosti podľa osobitného predpisu, môže požiadať o vymenovanie do dočasnej štátnej služby bez výberového konania, ak požiadal o vymenovanie na štátnozamestnanecké miesto, ktoré vzniklo bezprostredne z miesta podľa osobitného predpisu, ak takýto uchádzač a) bezprostredne predtým vykonával činnosť podľa osobitného predpisu na tomto mieste, b) spĺňa predpoklady podľa § 14 ods. 1, c) zložil sľub.“ Poznámka pod čiarou k odkazu 10b) znie: „10b) § 25 až 27 zákona Národnej rady Slovenskej republiky č. 566/1992 Zb. o Národnej banke Slovenska v znení neskorších predpisov. § 23 ods. 1 zákona č. 291/2002 Z. z. o Štátnej pokladnici a o zmene a doplnení niektorých zákonov v znení neskorších predpisov.“ Doterajšia poznámka pod čiarou k odkazu „10b)“ sa označuje ako poznámka pod čiarou k odkazu „10c)“. Po druhé. § 154 sa dopĺňa odsekom 11, ktorý znie: „(11) Na štátneho zamestnanca vymenovaného do dočasnej štátnej služby podľa § 26 ods. 6 sa primerane vzťahujú odseky 1 až 3, 5 až 7 a 10.“ Odôvodnenie: Navrhovaným ustanovením sa zabezpečuje prechod zamestnancov v pracovnoprávnych alebo iných právnych vzťahoch na verejnoprávne vzťahy podľa tohto zákona v súvislosti s prechodom činností uvedených v § 25 až 27 zákona Národnej rady Slovenskej republiky č. 566/1992 Zb. o Národnej banke Slovenska v znení neskorších predpisov na Štátnu pokladnicu. A za tretie. Chcem požiadať o vyňatie bodov 35 až 38 na osobitné hlasovanie. Ďakujem. Z. Martináková, podpredsedníčka NR SR: Pán poslanec Číž je ďalším prihláseným do rozpravy. Nech sa páči, pán poslanec. To bude dlhé s tou vodou.